พอดีผมมีเพศสัมพันธ์กับแฟนโดยใส่ถุงยางตลอดและตอนใกล้เสร็จเอาออกมาหลั่งนอกและให้แฟนรับประทานยาคุมฉุกเฉินตอนนี้ถึงวันที่ประจำเดือนแฟนต้องมาเเล้วครับแต่ยังไม่มาเลยความเครียดจะส่งผลไหมครับ
สวัสดีค่ะ การมีเพศสัมพันธ์โดยใช้ถุงยางอนามัยป้องกัน ร่วมกับการใช้การหลั่งนอก โอกาสในการตั้งครรภ์นั้นถือว่าน้อยมาก ดังนั้น จริงๆ แล้ว ก็ไม่จำเป็นต้องทานยาคุมฉุกเฉินไปค่ะ แต่หากได้ทานไปแล้ว ก็อาจส่งผลให้ประจำเดือนมาช้าได้ ดังนั้น ก็ควรรอประจำเดือนต่อไปอีกซักระยะก่อนค่ะ แต่หากกังวลมาก ก็อาจลองตรวจหาการตั้งครรภ์ดูหลังจากที่มีเพศสัมพันธ์ไปแล้วอย่างน้อย 2 สัปดาห์ค่ะส่วนปัจจัยอื่นๆ ที่อาจทำให้ประจำเดือนมาช้าได้ เช่น การมีความเครียด ทำงานหนัก ออกกำลังกายมากไป พักผ่อนน้อย อดนอน นอนดึก อดอาหาร มีน้ำหนักลด หรือมีน้ำหนักเพิ่มขึ้นเร็ว มีการเจ็บป่วยไม่สบาย เป็นต้นหลังจากนี้ หากจะมีเพศสัมพันธ์บ่อยๆ ก็ควรใช้วิธีคุมกำเนิดที่มีประสิทธิภาพสูง เช่น ยาเม็ดคุมกำเนิด ยาฉีดคุมกำเนิด แผ่นแปะคุมกำเนิด เป็นต้น ซึ่งจะช่วยป้องกันการตั้งครรภ์ได้มากกว่า 99% ไม่ควรทานยาคุมฉุกเฉินโดยไม่จำเป็น เพราะจะมีผลต่อการทำงานของรังไข่ ทำให้มีเลือดออกผิดปกติ และประจำเดือนมาผิดปกติได้ อีกทั้งประสิทธิภาพของยาคุมฉุกเฉินก็ไม่ถือว่าดีมากนักเมื่อเทียบกับวิธีอื่นๆ ค่ะ โดยจะช่วยป้องกันการตั้งครรภ์ได้ประมาณ 58%-95% ค่ะ